To Κίνημα των Αγανακτισμένων
«ένα νέο και αυθεντικό κίνημα» δηλώνει ο Γιάννης Μαυρής της Public Issue
Οι συγκεντρώσεις των αγανακτισμένων στις πλατείες ήταν το θέμα έρευνας που πραγματοποίησε η Public Issue. Ο πρόεδρος και διευθύνων σύμβουλος της δημοσκοπικής εταιρείας, Γιάννης Μαυρής, εξήγησε για πιο λόγο πραγματοποιήθηκε η συγκεκριμένη έρευνα: «Θεωρήσαμε σκόπιμο να προσπαθήσουμε να αποτυπώσουμε και να φωτίσουμε, να κάνουμε μια ακτινογραφία, του Κινήματος των Αγανακτισμένων πολιτών γιατί ακριβώς φαίνεται ότι όλη αυτή η δυσαρέσκεια του κόσμου παίρνει πια την μορφή μιας ανοικτής κοινωνικής κινητοποίησης και θεωρήσαμε σκόπιμο να δούμε πως αντιμετωπίζει η κοινή γνώμη αυτό το Κίνημα, τι πιστεύει και ποιες προοπτικές υπάρχουν». Σύμφωνα με την έρευνα το 81% των πολιτών πιστεύει ότι οι συγκεντρώσεις των αγανακτισμένων θα συνεχιστούν και το 52% ότι θα έχουν αποτέλεσμα. Το 13% θεωρεί ότι δεν θα συνεχιστούν και το 36% ότι δεν θα έχουν αποτέλεσμα. Επίσης, το 31% δηλώνει ότι θα συμμετάσχει στις συγκεντρώσεις και το 39% μάλλον όχι. Το 80% πιστεύει ότι οι συγκεντρώσεις είναι αυθόρμητες, ενώ το 52% εγκρίνει τους προπηλακισμούς σε βάρος των πολιτικών. Όπως ανέφερε ο κ. Μαυρής: «Δεν υπάρχει αίσθηση ότι οι επιθέσεις κατά πολιτικών προσώπων είναι υποκινούμενες, το 80% των ερωτηθέντων δήλωσε ότι κανείς δεν είναι σε θέση να υποκινήσει τέτοιες ενέργειες και αυτό νομίζω είναι χαρακτηριστικό αυτού του νέου πράγματος που διαμορφώνεται». Αυτό που έχει εντυπωσιάσει την κοινή γνώμη, είναι η ευφορία, η χαρά και η ελπίδα που κυριαρχεί στις συγκεντρώσεις. «Έχουμε να κάνουμε με ένα νέο και αυθεντικό κίνημα», τόνισε ο Γιάννης Μαυρής, «και νομίζω έχει ενδιαφέρον ότι διαφορετικές γενιές προσλαμβάνουνε και καταλαβαίνουνε διαφορετικά αυτή την υπόθεση». Σύμφωνα με την έρευνα, το 98% γνωρίζει για τις συγκεντρώσεις των αγανακτισμένων. Το 60% ενημερώνεται γι’ αυτές, από την τηλεόραση, το 16% από το Ίντερνετ και ακολουθεί το ραδιόφωνο με 5%.